Către finele anului 2018 numărul total al străinilor care se aflau în R. Moldova a constituit 22.764 persoane, reprezentând 0,6 procente în totalul populaţiei. Cei mai mulți dintre aceștia sunt cetățeni ai Ucraineni, ai Federației Ruse, ai Israielului, ai României și ai Turciei. Datele sunt publicate în studiul „Profilul migrațional extins al R. Moldova 2014-2018”, publicat de Biroul de Migrație și Azil (BMA).

Potrivit datelor, numărul anual de străini care imigrează în R. Moldova în perioada analizată înregistrează valori constante de cca 4000 de persoane, astfel în anul 2018 numărul imigranților a constituit 4.267 de persoane, iar în anul 2014 – 4.204 de persoane.

Studiul mai arată că imigrează în Moldova preponderent bărbaţi care sunt persoane cu studii medii de specialitate/studii superioare/grade ştiinţifice. De menționat că, în ultimii ani ai perioadei anlizate se observă micșorarea numărului celor cu studii superioare de la 1.634 de persoane în anul 2014 până la 1.421 persoane în anul 2018 și majorarea numărului celor cu studii medii de specialitate respectiv de la 631 persoane la 1.084 persoane.

Ponderea cea mai semnificativă, de 55 procente o deţin originarii din Ucraina şi Federaţia Rusă (29,8% şi 25,2%, respectiv), fiind urmaţi de cei din Israel (9,7%), România (4,3%) şi Turcia (4,1%), celelalte ţări fiind reprezentate cu câte cca 2 procente și mai puţin fiecare. O pondere destul de impunătoare se menţine în structura străinilor cea a apatrizilor şi persoanelor cu cetăţenie nedeterminată – 7,3 %.

Distribuţia imigranţilor după ţara de cetăţenie relevă că în anul 2018 cei mai mulţi au sosit din Ucraina (17,6%), Federația Rusă (16,0%), Israel (11,5%), România (10,5%). Cei sosiți din Turcia și S.U.A. au constituit respectiv 10,1 și 4,9 procente, iar ponderea celor sosiți din alte țări a variat de la 4,0 și mai puțin procente.

În anul 2018 din numărul total de imigranţi, au sosit în scopul reîntregirea familiei 37,4 procente, la muncă – 29,4 procente, la studii – 19,0 procente și alte scopuri – 14,2 procente (din care 5,7 la sută activități religioase, umanitare și de voluntariat).

Conform datelor din studiu, în anul 2018 la studii se aflau 4.066 persoane. Distribuţia după ţara de origine a celor sosiţi în acest scop relevă că, majoritatea erau dinIsrael – 1.698 persoane, urmaţi de cei din România, care constituiau 1.592 persoane, India – 258 persoane, Ucraina – 113 persoane, Turcia – 81 persoane, etc. (Tabelul 29). De menționat că, numărul celor sosiți din India la studii în perioada analizată a crescut considerabil de la 5 persoane în anul 2014 la 258 persoane în anul 2018, majoritatea fiind înmatriculați la Universitatea de Stat de Medicină și Farmaceutică.